ตำรวจนครบาล เตรียมพร้อมรับการเปิดเรียน เชื่อการจราจรจะไม่ได้รับผลกระทบ เพราะยังไม่ใช่การเปิดเรียนเต็มรูปแบบ
พลตำรวจตรี จิรสันต์ แก้วแสงเอก รองผู้บัญชาการตำรวจนครบาล เปิดเผยถึงการเตรียมความพร้อมการอำนวยความสะดวกด้านการจราจรในพื้นที่กรุงเทพมหานคร วันที่ 1 พฤศจิกายน  ซึ่งหลายโรงเรียนจะเปิดภาคเรียน โดยพบว่า มีโรงเรียนนานาชาติและโรงเรียนขนาดเล็ก จำนวน 63 แห่ง ที่จะเปิดภาคเรียนในวันที่ 1 พฤศจิกายน? ส่วนโรงเรียนขนาดใหญ่และโรงเรียนใจกลางเมือง หรืออยู่ในพื้นที่การจราจรหนาแน่น เช่น ถนนสามเสน ถนนสาทร  สีลม สุรศักดิ์ เพชรบุรี  อโศกมนตรี และสุขุมวิท ยังไม่เปิดภาคเรียน เนื่องจากยังไม่มีความพร้อมบางประการเช่น การฉีดวัคซีนให้แก่เด็กนักเรียนยังไม่ครบถ้วน เป็นต้น ดังนั้น จึงยังไม่น่ากังวลว่า การจราจรในกรุงเทพมหานคร จะติดขัด เพราะไม่ได้เปิดภาคเรียนเต็มรูปแบบทุกโรงเรียนพร้อมกันสำหรับพื้นที่ที่โรงเรียนเปิดภาคเรียนได้ ให้ตำรวจจราจร เตรียมความพร้อมเพื่ออำนวยความสะดวกด้านการจราจร ส่วนในอนาคตจะมีโรงเรียนเปิดภาคเรียนเพิ่มเติม ขึ้นอยู่กับแต่ละโรงเรียนที่จะพิจารณาความพร้อมเอง ซึ่งตำรวจนครบาล เตรียมแผนไว้รองรับแล้ว